text: Opdateret: Bombetrussel i Flensborg afblæst
  14 september 2016 kl. 14.34
  En bombetrussel onsdag eftermiddag fik politiet til at evakuere shopping-centret Flensburg Galerie.
  Opdateret, 18.26: Omkring klokken 18 fortalte politiet, at der ikke blev fundet noget mistænkeligt, og at centeret ville blive genåbnet. Centret var lukket i omkring tre timer, og cirka 250 kunder og ansatte blev evakueret. Det skriver politiet i Flensborg i en pressemeddelelse.
  En bombetrussel mod shoppingcenteret Flensburg Galerie har fået politiet til at evakuere centeret onsdag eftermiddag.
  Politiet modtog en telefonisk trussel om en bombe i centret kort før kl. 14,30 - og begyndte straks at tømme Flensburg Galerie for kunder og ansatte, mens der blev ventet på bombehunde, der skal gennemsøge centret.
  Bomberydderne og deres hunde ankom ved 16,30-tiden. Omkring 250 mennesker vurderes det var til stede i centret, der også rummer Flensborgs bibliotek.
  
  